ORDE do 4 de marzo de 2008 pola que se clasifica como de interese deportivo a Fundación Pablo Borreguero Sanmartín.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 18/03/2008

Visto o expediente de clasificación da Fundación Pablo Borreguero Sanmartín con domicilio en Nigrán (Pontevedra).
Supostos de feito.
1. Ángel Borreguero Pablos, na súa calidade de presidente do padroado da fundación, presentou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Pablo Borreguero Sanmartín foi constituída en escritura pública outorgada en Vigo, o día vinte e sete de novembro de dous mil sete, ante o notario José Luis Lorenzo Areán, co número de protocolo dous mil cento catro, por Ángel Borreguero Pablos, Ana María Sanmartín Gómez, Luis Alfredo Rodríguez Tirado, Héctor Riobóo Alborés e Moserrat Pérez López, que interveñen todos no seu propio nome.
3. Segundo establece o artigo 6 dos estatutos, a fundación ten por obxecto o desenvolvemento de valores cívicos, culturais e de solidariedade a través do fomento e promoción do deporte, o desenvolvemento de calidades deportivas e humanas entre os nenos e mozos galegos, a exaltación de valores de solidariedade e compañeirismo e a promoción de intercambios de experiencias e culturas contribuíndo ao crecemento san e humano da xuventude
4. O padroado da fundación estará integrado por Ángel Borreguero Pablos como presidente, Luis Alfredo Rodríguez Tirado como vicepresidente, Ana María Sanmartín Gómez como secretaria e Héctor Riobóo Alborés e Monserrat Pérez López como vogais.
5. A Comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese deportivo da Fundación Pablo Borreguero Sanmartín, dado o seu obxecto e finalidade, polo que, cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese deportivo e a súa adscrición á Consellería de Cultura e Deporte.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día tres de marzo de dous mil oito.
Vista a Constitución española de 1978; o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese deportivo a Fundación Pablo Borreguero Sanmartín e adscribila á Consellería de Cultura e Deporte, que exercerá plenamente o protectorado sobre ela.
Santiago de Compostela, 4 de marzo de 2008.
José Luis Méndez Romeu
Conselleiro de Presidencia, Administracións Públicas e Xustiza